BDFA belum buat keputusan
FAIZAL BUJANG PERSATUAN Bola Sepak Bahagian Betong (BDFA) akan bermesyuarat bagi membincangkan status penganjuran Liga Betong 2020 dan Piala Datuk Amar Douglas Uggah Embas 2020. Presiden BDFA, Kaunselar Abang Suhordie Abang Zaini memberitahu, mesyuarat khas berkenaan dijangka diadakan selepas sambutan Hari Gawai Dayak atau selewat-lewatnya berakhir Perintah Kawalan Pergerakan Bersyarat (PKPB) pada 9 Jun depan. “Setakat ini kita belum dapat memberi gambaran berhubung status penganjuran dua kejohanan berprestij itu. “Apa yang pasti, satu mesyuarat khas akan diadakan selepas sambutan Hari Gawai Dayak kelak…atau selewat-lewatnya selepas berakhir PKPB,” ujar beliau ketika mengulas mengenai perkara itu semalam. Menurut Abang Suhordie, sebagai mana diketahui masyarakat dibayangi kebimbangan penularan virus berbahaya (Covid-19) ketika ini. Oleh yang demikian tambah beliau, biarlah situasi benar-benar selamat sebelum sebarang keputusan dapat dibuat kelak. Katanya, ahli gabungan seluruh bahagian juga pastinya mengambil pendekatan sama dalam usaha memutus rantaian penularan virus berkenaan. 
See author's posts
